|  |  |
| --- | --- |
| Dansk organisation | Bendula |
| Titel på indsatsen | Medborgerskab i landsbyen Song Kunda,The Gambia |
| Partner navn(e) | Better Education in The Gambia (B.E.G.) |
| Ansøgt beløb | 199.999,00 |
| Land(e) | The Gambia |
| Indsatsperiode i mdr. | 01.02.2023-02.03.2024 |
| Hvis genansøgning eller fortsættelse af tidligere bevilling, angiv journalnr. |  |

1. Formål og relevans (vores omverden)
* Hvad er formålet med indsatsen, herunder de udfordringer der skal løses?
	+ Hvis indsatsen ligger i forlængelse af en tidligere indsats, skal I beskrive: Hvilke resultater er opnået indtil videre? Hvad er (stadigvæk) de største udfordringer? I hvilken grad denne indsats indeholder nye målsætninger, en ny strategisk tilgang eller nye målgrupper.
* Det overordnede formål er at skabe et robust lokalsamfund i landsbyen Song Kunda i Gambia, hvor folk bliver bevidste om deres rettigheder og muligheder med henblik på at arbejde sig ud af deres fattigdom. Det vil vi gøre ved at kapacitetsopbygge lokale organisationer, der arbejder for at fremme uddannelse i området, da vi mener uddannelse er vejen frem. Med skolen som centrum vil vi lave en aktiv medborgerindsats i landsbyen ved at igangsætte et folkeligt og frivilligt engagement, så vi i fællesskab får skabt en skole, der står stærkt i lokalsamfundet og bliver attraktiv for elever, forældre såvel som lærere.
* Det er vigtigt at få børn i Gambia i skole og sørge for, at de får uddannelse. Ellers bliver de fremmedgjorte i deres eget land med hensyn til bl.a. sprog, oplysning og ligestilling. Udfordringen med at få gambianske landsbybørn i skole ligger i, at mange forældre, som ofte er analfabeter, ikke har forståelse for, hvor vigtig skolegang og uddannelse er i forhold til børnenes fremtidige liv.
* En væsentlig del af vores indsats er at kapacitetsopbygge den nystartede partnerorganisation: Better Education in The Gambia. (B.E.G.) B.E.G. skal opbygges, så den kan stå som en stærk civilsamfundsorganisation, der rækker langt som fortaler for uddannelse i Song Kunda og de omkringliggende landsbyer.
* B.E.G. er vigtig i inddragelsen af civilsamfundet i landsbyen, så de involverede parter i projektet føler medejerskab over forandringerne, og de virker som mediator for Bendula i forhold til sprog og kultur.  B.E.G. ønsker at blive opkvalificeret, da de er udfordret på ressourcer og organisationserfaring.

Ved at stå i spidsen for indsatserne i landsbyen vil B.E.G. netop opnå organisationserfaring ved learning by doing og det, i kombination med workshops, vil styrke dem.

* I landsbyen findes der en gruppe kvinder, The Mothers’ Club (TMC), som på trods af, at de selv aldrig har gået i skole, arbejder på at få så mange børn som muligt i skole, især piger. Det gør de bl.a. ved at tage på hjemmebesøg. B.E.G. ønsker at facilitere og kapacitetsopbygge TMCs arbejde med uddannelse via kurser.
* B.E.G. vil højne undervisningsstandarden på skolen i Song Kunda ved at kapacitetsopbygge lærerne med et kursus i Cooperativ Learning (CL) og oprette et bibliotek. Således bliver det mere attraktivt at gå i skole. På den måde højnes skolens status, og flere forældre vil vælge at sende deres børn i skole og lade dem gennemføre deres skolegang. Lærerne vil få værktøjer til at gennemføre en mere spændende og inkluderende undervisning, så eleverne bliver glade og motiverede, og lærerne føler succes og arbejdsglæde. Derudover vil B.E.G. sammen med TMC lave aktiviteter, der understøtter samarbejdet mellem skole og forældre.
* Styrkelsen af lærerne, B.E.G. og TMC skulle gerne skabe medborgerskab, frivillighed og folkeligt engagement i Song Kunda og de nærliggende landsbyer til gavn for eleverne, deres forældre og de øvrige indbyggere. Et fundament der med det indbyrdes samarbejde med Bendula også gerne skal skabe et godt udgangspunkt for på sigt at gennemføre større udviklingsprojekter om at skabe aktivt og frivilligt medborgerskab og grobund for bedre uddannelsesmuligheder i de omkringliggende byer.

* Beskriv konteksten for indsatsen:
	+ Beskriv de forhold, som gør sig gældende i det område, hvor indsatsen skal udføres, og som forventes at have indflydelse på indsatsen (for eksempel sociale, økonomiske, politiske forhold eller andre projekter eller aktiviteter i området, der kan supplere indsatsen).
	+ Beskriv om indsatsen foregår i en stabil eller skrøbelig kontekst. Hvis indsatsen foregår i en skrøbelig kontekst, kan I med fordel beskrive den med inspiration fra CISUs hjemmeside om [nexus](http://www.cisu.dk/nexus).
* I Gambia er der ca. 10 stammer med hver deres sprog og traditioner. Det officielle sprog er engelsk, og al undervisning foregår derfor på engelsk, men kun ca. halvdelen af befolkningen kan tale engelsk. Befolkningen er meget ung, omkring halvdelen er under 25 år.
* Indsatsen koncentreres i landsbyen Song Kunda, med ca. 2000 indbyggere, der ligger i Upper River Region med godt 200.000 indbyggere. Landsbyen ligger ca. 1 ½ times kørsel fra byen Basse Santa Su, der er forvaltningssæde i området. (se ovenstående kort). Befolkningen i Song Kunda er hovedsageligt mandinkaer og fullaer. De er bønder, der primært ernærer sig ved at dyrke jordnødder. Landsbyen fik i 2016 vandtilførsel, men der er stadig ingen elektricitet udover 15 solpaneler på skolen.
* Selvom myndighederne i Gambia har intentioner om, at skolen skal være gratis, og at alle børn skal i skole, er det ikke tilfældet. Der er udgifter til uniform, bøger, eksaminer m.m., hvorfor det er en udfordring for de fattigste familier at sende deres børn i skole. Efter grundskolen er der et stort frafald af elever, især piger. Familierne vælger oftest at sende deres sønner i skole, da drenge har en højere status end piger i Gambia. Den helt store udfordring er, at mange forældre ikke kan se vigtigheden af at sende deres børn i skole, da de ikke selv har gået i skole og derfor prioriterer at gøre brug af børnenes arbejdskraft derhjemme.
* Derudover er undervisningsstandarden på skolen ikke særlig høj. Skolen har svært ved at rekruttere lærere, da Song Kunda ligger langt fra alting. De fleste lærere er udstationerede på skolen og er helt nyuddannede med kun meget lidt undervisningserfaring. Desuden er de udfordret af ressourcefattige, overfyldte klasselokaler, hvilket gør det svært at aktivere og motivere børn.
* Samarbejdet mellem skole og forældre er ikke så udviklet, da der er stor udskiftning i lærergruppen, hvilket gør det svært at opretholde et kontinuerligt forældresamarbejde.
* Da partnerorganisationen B.E.G. kun har to år på bagen, mangler de organisatoriske færdigheder.
* Kvinderne i TMC taler ikke engelsk og er analfabeter. De er uvidende om børns og kvinders rettigheder. På trods af det kæmper de for, at pigerne i landsbyen ikke skal ende i samme situation som dem selv, men de mangler redskaber og strukturer til at gennemføre deres arbejde.
* Beskriv hvordan denne indsats styrker organiseringer i civilsamfundet – herunder aktivt medborgerskab, frivillighed og folkeligt engagement – der bidrager til social retfærdighed (opfyldelse af menneskers rettigheder, mindskning af ulighed og bekæmpelse af fattigdom, deltagelse i beslutningsprocesser, lige adgang til ressourcer og retfærdige institutioner).
* Vi tror på, at uddannelse er vejen ud af fattigdom. Hjælper vi Gambias befolkning til en bedre uddannelse, giver vi dem muligheder, de ellers ikke ville have haft. Særligt unge er en ressource til at få skabt forandringer i et samfund.
* At forbedre skole- og uddannelsesmulighederne i Gambia vil gøre det enkelte menneske i stand til at læse, holde sig informeret og forholde sig kritisk til samfundet.
* De vil derved have mulighed for at være aktive medborgere og gøre deres indflydelse gældende og engagere sig frivilligt i foreninger og deltage aktivt i beslutningsprocesser.
* Ved at B.E.G. er ansvarlig for indsatsens aktiviteter, udvikler de deres erfaringsgrundlag som organisation (learning by doing). På den måde styrkes B.E.G., og de vil stå stærkt som talerør for at forbedre skole og uddannelsesmuligheder i Song Kunda/Gambia. De vil kunne lægge pres på regeringen for at få den til at leve op til de behov, der er for bedre skoler i landet. Derudover skal de kunne lede og sikre ejerskab af forandringsprocesser i lokalsamfundet med inddragelse af lokalbefolkningen.
* B.E.G. skal blive selvledende og i stand til at arbejde med de forbedringer, som de synes er vigtige. Når man selv påvirker og bestemmer over forandringer, skabes bedre og langvarige resultater. Indsatsen styrker dem, så de får status i befolkningen nationalt og globalt. Dette fremmer deres muligheder for at samarbejde med andre frivillige, der arbejder for samme sag som dem.
* Ved at undervise TMC og hjælpe dem med at sætte struktur på deres arbejde/hjemmebesøg vil de lettere kunne nå ud til førskolebørn og deres forældre. Det skulle gerne få forældrene til at tage aktivt del i de aktiviteter, der foregår på skolen og motivere dem til at sende deres børn i skole og lade dem gøre deres skolegang færdig.
* Læsning er en menneskeret, og ved at oprette et bibliotek viser vi vejen til kritisk tænkning og kreativitet, som er grobund for videre læring. Via læsning får man kendskab til, hvad der sker ude i verden, til demokrati og egne rettigheder. Som god læser kan man lettere gennemføre en videreuddannelse og få jobs.
* Ved at lave kurser for lærerne i undervisningsmetoden ”Cooperative learning” og sende eleverne på ekskursion vil vi højne lærernes, forældrenes og børnenes interesse og glæde for skolen.
* Indsatsen bidrager til lige adgang til indflydelse og ressourcer i forhold til køn ved at TMC udelukkende består af kvinder, der arbejder på især at få piger i skole. Derudover er det aftalt, at så mange kvindelige lærere som muligt deltager i CL-kurset. B.E.G. er også opmærksom på, at der skal være kvinder med i deres bestyrelse.
* Hvilke klima-og miljømæssige forhold skal partnerskabet og/eller indsatsen forholde sig til? Og hvordan har partnerne forholdt sig til det? Dette kan for eksempel være i forhold til omstændigheder/leveforhold for målgrupperne, antallet af flyrejser eller selve indsatsens aktiviteter, og hvordan disse påvirker miljøet eller klimaet i området.
* B.E.G. og Bendula er blevet enige om, at deres fælles aktiviteter skal være så klimavenlige som muligt. Vi vil undgå unødige rejser, og derfor arbejder vi på at forbedre mulighederne for kommunikation via internettet. På sigt vil vi arbejde på at få mere elektricitet til landsbyen, hvilket skal være i form af solceller.

Partnerskabet/samarbejdspartnerne (vores udgangspunkt)

* Beskriv de deltagende partneres erfaringer, kapaciteter og ressourcer med relevans for indsatsen (både for den danske organisation, den/de lokale partnere samt eventuelle andre aktører). Det kan for eksempel være erfaringer, de har med det specifikke tema, deres kendskab til den kontekst, som indsatsen indgår i eller netværk og relationer de indgår i med relevans for indsatsen. Det er ikke nødvendigt at gentage den generelle information om partnerne, som allerede er givet under Stamdata i Vores CISU.
* I 40 år har Heidi Newlands været gift med sin gambianske mand og rejst til Gambia. Derfor er hun særdeles fortrolig med den gambianske kultur. For 20 år siden stiftede hun organisationen Bendula og har drevet foreningen siden. Hun og bestyrelsen, der alle har været i Gambia, har stor erfaring med bestyrelsesarbejde, som bruges til at sparre med B.E.G.
* Heidi og 4 andre i bestyrelsen er lærere og har stor indsigt i undervisningsverdenen. Heidi har 20 års erfaring med at bruge CL-metoder i sin undervisning, hvilket har udviklet sig til, at hun har holdt adskillelige kurser både i Danmark og i Gambia. Ligeledes har B.E.G.s bestyrelse også erfaring fra skoleverdenen. Et af bestyrelsesmedlemmerne er skoleregionskonsulent. Han anses for at være en stor ressource i forhold til foreningens ønske om at kunne lægge pres på regeringen for at forbedre skoleforholdene i Song Kunda / Gambia. Derudover er skolelederen, to lærere, to lærerstuderende samt tre repræsentanter fra TMC i B.E.G.s bestyrelse. De kender alle til de udfordringer, der er med at få de fattige børn i skole.
* TMC har et stort netværk i landsbyen og god kontakt til mange af landsbyens forældre i forbindelse med rekruttering af elever til skolen. De arbejder af og til frivilligt som støttelærere, de styrer landsbyens køkkenhaver og sørger for mad til eleverne. B.E.G. vurderer, at TMC har behov for at få deres arbejde struktureret og mangler midler til at lave aktiviteter for.
* Alle lærere på skolen er udfordret af de forhold, de arbejder under. De er derfor meget motiverede for at lære nye undervisningsmetoder, der kan afhjælpe det.
* Bendula samarbejder med to skoler i Gambia. Den ene skole er Anne Marie Javouhey Academy i Brusubi ved kysten, hvor vi bl.a. har oprettet et bibliotek, hvilket har højnet det engelsksprogede niveau. Derudover har Bendula afholdt flere kurser for lærerne om Cooperative Learning, hvor lærerne fra Song Kunda nogen gange har været inviteret med. Til evalueringerne har der altid været positiv feedback. Lærerne gav udtryk for, at kurset var meget relevant, og undervisningsmetoden var meget anvendelig. Derfor har de ytret ønske om, at kurset gentages og gerne i 2 dage med inddragelse af flere skoler.
* Song Kunda Basic Cycle School er den anden skole. Her har vi bl.a. udviklet skolen ved at renovere skolekøkkenet, tilbudt børnene mad i skoletiden og skabt en køkkenhave til undervisningsbrug. Ligeledes har vi renoveret toiletterne og undervist i hygiejne i forbindelse med ebola og corona. Disse indsatser gjorde, at flere folk fik øjnene op for skolen. For lærerne har vi holdt forskellige kurser, medbragt enkelte undervisningsmaterialer og opført lærerboliger. Det har gjort, at nogle lærere har valgt at blive lidt længere, end de først havde påtænkt.
* I forbindelse med vores mange projekter gennem årene har vi fået stor erfaring med de udfordringer, der kan være i forhold til sprog, kultur og traditioner. Vi har lært, at det er vigtigt, når man møder folk i øjenhøjde, og at man kommer længst med den form for projekter. Det skaber ejerskab og glæde, når man støtter folk i at arbejde for egne målsætninger. Især har vi oplevet, at hver en lille hjælp gør en stor forskel for folk i Gambia
* Beskriv partnernes hidtidige kendskab eller samarbejde og hvordan dette er inddraget i tilrettelæggelsen af indsatsen.
* Vi har gennem årene arbejdet med mange forskellige folk. Nogle har vi haft et særdeles godt samarbejde med, og de er nu en del af bestyrelsen i B.E.G. Vi har erfaret, at det er en stor fordel at have en partnerorganisation i stedet for at samarbejde med enkelte folk. Det gør samarbejdet kontinuerligt og mindre skrøbeligt. Vi arbejder fortsat på at gøre samarbejdet mere formelt samt at udvikle fælles værdier og visioner for fremtiden. Dermed skaber vi grundlag for at starte større projekter.
* I november 2020 sendte vi i samarbejde med B.E.G. en container, sponsoreret af GTS, til Song Kunda med skolemøbler. Pga. corona kunne vi ikke selv modtage containeren i Gambia og måtte overlade det til B.E.G. Vi oplevede her, hvilket potentiale det er at samarbejde med B.E.G. De stod for alt papirarbejde i Gambia, for modtagelsen og distribution af containerens indhold. Vi havde tydelige og konkrete aftaler på skrift og tilbagevendende opfølgninger på aftalerne. Alt gik over al forventning, men vi var primus motorer i samarbejdet. B.E.G. mangler redskaber til at tage og vise lederskab.
* I januar 2022 var vi på en monitoreringsrejse og holdt møder med henholdsvis skolens lærere, B.E.G. og TMC. Alle gav udtryk for, at tingene i containeren skabte glæde, og at de var tilfredse med forløbet.
* Til ovenstående møder drøftede vi også, hvad vi skal arbejde videre med, og hvad de havde behov for. Alle grupper ønskede uddannelse inden for deres respektive områder. B.E.G. efterspurgte værktøjer til at drive en forening / bestyrelsesarbejde, TMC gav udtryk for at de gerne vil have noget uddannelse i bl.a. engelsk, og lærerne ønskede kursus i Cooperative Learning, så de nye lærere på skolen og naboskolerne også får kendskab til undervisningsmetoden.
* Beskriv partnernes og eventuelt andre aktørers bidrag, roller og ansvarsområder. Begrund væsentlige lønudgifter, og ved ansøgning om lønkroner til den danske organisation, beskriv opgaverne og hvorfor dansk personale bedst løser disse opgaver.
* B.E.G. har hovedansvaret for implementeringen af projektet i Gambia. De er garanter for, at befolkningen føler ejerskab for indsatserne. De vil jævnligt holde møder med lærerne og TMC og vil have mindst en repræsentant med til alle aktiviteter. De sørger for i samarbejde med Bendula at finde den rette bemanding til de forskellige aktiviteter. De skal sikre, at alting er på plads i forbindelse med opstart af aktiviteterne og skal sørge for at holde opsyn med og evaluere aktiviteterne undervejs. De er forpligtet til at videregive status for aktiviteterne til Bendula, så vi i fællesskab kan finde løsninger, hvis der opstår problemer undervejs.
* B.E.G. arbejder frivilligt og modtager derfor ingen løn for arbejdet. Herved sikrer vi os et bæredygtigt engagement. Dog vil der ske en aflønning af lærere, der påtager sig undervisningen af TMC, og der vil være udgifter til administration.
* Bendula, støttet af CISU, har hovedansvaret for finansieringen af projektet, og sammen med B.E.G. er de ansvarlige for gennemførelsen og evalueringen. I Danmark ligger ansvaret overordnet ved Bendulas projektkoordinatorer: Formanden Heidi Newlands og kassereren Dorthe Kodal. Projektkoordinatorerne rejser til Gambia i forbindelse med opstart og evaluering af projektet. De arbejder frivilligt og betaler sig fri fra arbejde. Til gengæld ansøges der om at få tilskud til rejseudgifter fra Danmark til Song Kunda og selve opholdet i Song Kunda.
* B.E.G. opsætter de 3 workshops og CL- kurset. Bendula står for undervisningen på kurset og deltager i 2 workshops som sparringspartner.
* TMC skal stå for aktiviteterne omkring skolen sammen med en repræsentant fra B.E.G. og samtidigt være talerør i forhold til landsbyen via bl.a. hjemmebesøg. Til forældreaftenerne skal lærerne og ledelsen være repræsenteret. Derudover skal TMC passe biblioteket. B.E.G. skal hjælpe dem med at planlægge alle aktiviteter.
* B.E.G. samarbejder med lærerne omkring implementering af Cooperative Learning og brugen af skolens bibliotek.
* B.E.G.s projektkoordinatorer Musa Bah og Alagie Dahaba vil være hovedansvarlige for kontakten til Danmark. De vil ligeledes være regnskabsansvarlige.
* Beskriv hvordan indsatsen vil bidrage til at udvikle relationen og samarbejdet mellem partnerne.

Målet er, at samarbejdet skal foregå i en ligeværdig og kollegial atmosfære. Samarbejdet skal være præget af god kommunikation med erfaringsudveksling og konstruktiv kritik. Indsatsen, støttet af CISU, vil betyde, at B.E.G. får mulighed for at udvikle sig til en stærk samarbejdspartner. Ved at planlægge og udføre de forskellige aktiviteter sammen vil foreningerne samle fælles erfaringer. Den indbyrdes relation bliver styrket, og vi opnår en bredere forståelse for hinanden. Styrkelsen og formaliseringen af B.E.G. gør samarbejdet mere velorganiseret og bæredygtigt. Workshoppen vil give os mulighed for i fællesskab at udvikle og styrke nye tilgange til det videre arbejde. Vi forventer, at udviklingen af vores indbyrdes samarbejde vil gøre os i stand til at arbejde videre med civilsamfundsudvikling i området og på sigt levere samme indsats i de omkringliggende landsbyer. I så fald forhåbentligt med støtte fra CISU.

Målgrupper, mål og forventede resultater (vores indsats)

* Beskriv målgruppernes sammensætning: specificer cirka antal personer i primær *(de personer som skal deltage i indsatsens aktiviteter)* og sekundær *(personer som vil blive påvirket af indsatsens aktiviteter uden at have deltaget i dem)* målgruppe på for eksempel kønsfordeling, socialt tilhørsforhold eller andet relevant.
* Indsatsen er delt op i fem hovedaktiviteter.
* **Primære:**
* **B.E.G.** Vores partnerorganisation består af 11 bestyrelsesmedlemmer, hvoraf 8 er mænd, og 3 er kvinder. De mangler organisationserfaring.
* **Skolens ledelse:** Skoleinspektøren Alagie Dahaba, 39 år, og viceinspektøren Bilali Konteh, 33 år.
* **Lærerne:** 18 lærere i Song Kunda, 16 mænd og 2 kvinder. De fleste lærere er unge og nyuddannede. Til CL-kurset inviteres en mandlig og kvindelig lærer fra hver af de 13 naboskoler. I alt 44 lærere.
* **Eleverne:** Ekskursion: Grade 9 (sidste årgang på skolen), ca. 40 elever. Brugere af biblioteket: Vi forventer, at alle elever i løbet af et skoleår kommer på biblioteket (679 elever, 407 drenge og 272 piger) Da alle taler mandinka i landsbyen, er eleverne ikke særligt gode til engelsk.
* **TMC:** 25 gifte kvinder i alderen 30-60 år der alle på nær én er analfabeter og ikke taler engelsk.
* **Forældrene** til eleverne på skolen (ca. 1000 forældre). Førskolebørnenes forældre bliver inviteret til aktivitetsdage. De øvrige forældre blive inviteret til forældreaftener. Der afholdes 6 forældreaftener, til hver forældreaften inviteres forældre fra 2 årgange. Således vil alle skolens forældre blive inviteret til mindst én forældreaften. De fleste er fattige bønder, der ernærer sig ved at dyrke jordnødder, og rigtig mange er analfabeter. Nogle forældre er egentlig bedsteforældre til børnene. Der er flest kvinder, da mange af mændene er taget illegalt til Europa.
* **Sekundære:**
* Hver aktivitet har primærgrupper, disse er i nogen af de andre aktiviteter også sekundærgrupper. (se beskrivelserne ovenfor).
* Beskriv hvordan målgrupperne vil deltage i og få gavn af indsatsen.

**B.E.G.**s bestyrelsesmedlemmer vil få erfaring med organisationsarbejde via 3 workshops, deres bestyrelsesmøder og igennem det ansvar, de har for aktiviteterne i dette projekt. B.E.G. vil gennem aktiviteterne med TMC og skolen få troen på, at de kan gøre en forskel og finde ud af, hvilke muligheder de har for at skabe ændringer i deres samfund. De vil få skabt fælles værdigrundlag og få redskaber til at lave gode bestyrelsesmøder. De får kendskab til at lave gode dagsordener/referater, bestyrelsesledelse, arbejdsgrupper, repræsentationer, kommunikation, bestyrelsens funktion, økonomi, dokumentation m.v. De vil tilmed blive klædt på til at lave strategier for fremadrettede projekter.

**TMC** vil, med støtte fra B.E.G., få hjælp til at sætte struktur på deres indsats, således at de får en bedre mødekultur og får koordineret deres hjemmebesøg. Kvinderne vil modtage undervisning i engelsk og pædagogik og vil dermed være i stand til at tilrettelægge deres aktiviteter med førskolebørnene og til at indkalde til forældreaftener. Desuden vil det give dem pædagogiske redskaber, som de kan bruge til udførelsen af deres aktiviteter. TMC vil som gruppe stå stærkere.

**Lærerne** deltager i CL-kurset og afprøver i praksis forskellige CL-strukturer, som de kan gå direkte hjem og bruge i deres undervisning. Deres daglige lærerjob bliver lettere både forberedelses- og især undervisningsmæssigt. De vil med hjælp fra Bendula og TMC få et bibliotek op og stå, som de kan bruge i undervisningen og derved højne den almene viden og engelskformåen på skolen.

**Eleverne** får et bibliotek, en ekskursion og lærere, der formår at engagere dem i undervisningen. Det vil øge deres motivation for læring.

**Forældrene** til førskolebørnene i Song Kunda vil blive inviteret til pædagogiske aktiviteter med deres børn på skolen. Skolens øvrige forældre vil blive inviteret til oplysende forældreaftener med forskellige temaer. Via disse aktiviteter vil forældrene opnå tryghed, fortrolighed og tillid til skolen, som vil få en positiv effekt på rekruttering og fastholdelse af eleverne og skabe god omtale i hele landsbyen.

* Beskriv indsatsens mål og forventede resultater.
* Målet er at **B.E.G.** bliver en velfungerende og selvledende organisation, hvor de selv vælger nye indsatsområder og aktiviteter og formår at planlægge udførelsen af disse. Resultatet er, at de fortsat arbejder for at skabe aktivt medborgerskab og samarbejder med Bendula om større udviklingsprojekter i fremtiden.
* Målet er, at **TMC** får kendskab til engelsk og kan bruge pædagogiske redskaber. Resultatet er, at de får struktur på arbejdet som fortalere for at sende børn i skole, lavet gode aktiviteter for førskolebørnene og interessante forældremøder. Derved får de skabt fortrolighed mellem skole og forældre.
* Målet med **CL-kurset** er, at eleverne finder undervisningen mere interessant, bliver motiverede og

forbedrer deres standpunkter, især i engelsk. Målet er også at facilitere lærernes undervisning og give dem redskaber til at variere undervisningen. Resultatet er, at de implementerer CL-strukturer i deres

undervisning og finder glæden ved at bruge dem og føler succes.

* Målet med at sende grade 9 på **ekskursion** er at give eleverne kendskab til deres eget land. Resultatet er , at de får indsigt i deres forhistorie og udvidet deres horisont og en opfattelse af deres plads i den globale verden. En tur som denne vil være med til at fastholde nogle børn i skolen, da dette vil være noget, mange vil glæde sig til at deltage i.
* Målet er at oprette et funktionelt **bibliotek** med gode engelske læringsspil, fagbøger og bøger med de gode historier, som eleverne kan identificere sig med. Biblioteket skal være et sted, eleverne synes er rart at være. Resultatet er, at eleverne bliver bedre til engelsk og bliver ”sultne” efter at lære at læse, fordi det således er interessant.
* Målet er, at **forældre**ne udviser et folkeligt engagement ved at deltage i de aktiviteter, TMC og B.E.G. arrangerer. Dette vil medføre en spredningseffekt, så skolen vil opnå positiv omtale i hele befolkningen i Song Kunda og de nærliggende landsbyer. Resultatet er, at forældrene opnår forståelse for, hvor afgørende det er, at deres børn får en uddannelse for at klare sig i fremtidens samfund, og hvordan uddannelse kan ændre deres livsvilkår.
* Hvad er indsatsens strategi? Beskriv de planlagte aktiviteter og hvordan de vil lede til ønskede resultater og opfyldelse af målet.
* **AKTIVITET: WORKSH0PS MED B.E.G**
* **3 dages workshop** i Gambia februar 2023 (Grundkursus i organisering), hvor B.E.G.`S bestyrelse mødes med projektkoordinatorerne fra Bendula og arbejder for at lave en fælles platform for samarbejdet. TMC er repræsenteret ved, at 3 af kvinderne er med i B.E.G.s bestyrelse:

Workshoppen starter med et oplæg fra en ekstern foredragsholder fra The Gambia Teachers Union, GTU, der fortæller om GTUs organisationsarbejde. (Inspiration til det videre kursusforløb) Derefter videndeler Bendula og B.E.G. deres organisationserfaringer. Der arbejdes med helt basale ting som: Planlægning af et godt møde, dagsordner, ledelse, kommunikation, repræsentation, arbejdsgrupper, regnskab og dokumentation m.m. Der laves en fælles kalender for vores projekt/aktiviteter og detaljerede aftaler. Resultatet vil være en konkret arbejdsplan, som alle er involverede i og har ejerskab for. Det vil føre til, at vores planlagte projekt gennemføres med succes.

* **2 dages workshop** i Gambia november 2023 (Grundkursus i strategitænkning) kun for B.E.G.`s bestyrelse. Workshopppen tager udgangspunkt i oplæg fra en ekstern foredragsholder, der fortæller om strategiplanlægning i en organisation. B.E.G. arbejder med visioner for nye projekter og strategi for det videre arbejde.
* **2 dages workshop** i Gambia februar 2024 (Evaluering og fælles strategitænkning)

Projektet evalueres. Med udgangspunkt i evalueringen og B.E.G.`s workshop i strategitænkning arbejder B.E.G. og Bendula frem mod en fælles strategi for nye projekter. Projekter vedrørende udvikling af aktiv medborgerskab til forbedring af skole- og uddannelsesmuligheder for børn og unge fra Song Kunda. Vi har fokus på bæredygtighed i aktiviteterne, både ressourcemæssigt og demokratisk, og hvordan vi tilgodeser ligestilling mellem kønnene.

* **Resultatet af de 3 workshops** at B.E.G. har fået styrke til at tage og vise lederskab og formår at arbejde for at nå deres visioner. Sammen med Bendula laves der en strategi for det videre samarbejde med henblik på større udviklingsprojekter til udvikling af medborgerskab i Song Kunda.
* **AKTIVITET: Undervisning af TMC**

**40 undervisningsgange** af kvinderne i TMC. Undervisningen foretages af 2 lokale lærere fra B.E.G., som har indsigt i organisationsudvikling og pædagogik. TMC vil få undervisning i engelsk og organisering og vil få pædagogiske redskaber, som de kan bruge til deres aktiviteter med førskolebørnene. Resultatet af undervisningen er, at TMC vil blive bedre rustet til deres opgaver, så de kan koordinere, planlægge og udføre deres aktiviteter. Det vil gøre dem til gode fortalere for skole- forældresamarbejdet i Song Kunda.

* **6 forældremøder:** Der afholdes 6 forældreaftener, til hver forældreaften inviteres forældre fra 2 årgange. Således vil alle skolens forældre blive inviteret til mindst en forældreaften. Temaerne er ikke endelig fastlagte, da B.E.G. samarbejder med TMC om at tilrettelægge aktiviteterne. Temaerne kunne f.eks. være medborgerskab, demokrati, skole/hjem samarbejde eller uddannelsesmuligheder. Resultatet af forældremøderne er, at forældrene bliver mere oplyste om det samfund, de lever i, og hvilke muligheder de og deres børn har. Dette med henblik på at forældrene sender deres børn i skole, bakker op om børnenes skolegang og sørger for, at de gennemfører mindst 9 års skolegang.
* **Førskoleundervisning:** TMC inviterer førskolebørn og deres mødre til at deltage i pædagogiske aktiviteter. Resultatet er, at både børn og forældre opnår begyndende fortrolighed og tillid til skolen og synes, at det er et spændende sted at være.
* **AKTIVITET: COOPERATIVE LEARNING for ledelse og lærere**
* 2 dages kursus á 2 x 8 timer arrangeret af B.E.G. hvor Bendula står for undervisningen. Deltagerne afprøver forskellige CL-undervisningsstrukturer i forskellige fag.
* Cooperative Learning er en undervisningsmetode, der består af forskellige strukturer, som kan bruges til undervisning i alle fag og alle aldre fra 1. klasse til universitetet. Man vælger den/de strukturer, der passer til den undervisning, man ønsker at give. Idet man bruger disse strukturer, bliver ALLE elever aktiveret i en lektion og får medansvar for egen læring. Lærerens rolle går fra at være ”foredragsholder” til at være ”konsulent”. Eleverne, når de har lært strukturerne at kende, kan arbejde selvstændigt, mens læreren får tid til at gå rundt og lytte, kommentere eller får tid til at hjælpe de svage elever.
* Resultatet er, at deltagerne på kurset får værktøjer til at variere deres undervisning, og eleverne bliver aktiveret og motiveret for læring.
* **AKTIVITET: BIBLIOTEK**
* Der oprettes et bibliotek, hvor der er grobund for kreativitet og læring. B.E.G. skal i samarbejde med skolens ledelse, lærerne og TMC gøre et klasseværelse klar til brug som bibliotek. Bendula medbringer materialer til biblioteket indkøbt i henholdsvis Danmark og Gambia. Lego og enkelte bøger har Bendula tidligere medbragt til skolen
* Kvinder fra TMC passer biblioteket hver dag. De åbner og lukker og sørger for at holde lokalet ryddeligt og rent. Kvinderne fordeler selv arbejdet imellem sig.
* To store elever fra henholdsvis 8. og 9. klasse kommer en lektion af gangen, hvor de læser højt for en gruppe mindre børn i ca. 30 min. Derefter leger de med Lego eller spiller spil med børnene. I næste lektion er det to andre store børn, der kommer og læser højt for en ny gruppe mindre børn osv. Lærerne udvælger, hvilke store elever og hvilke små børn der skal komme hvornår.
* Om eftermiddagen er biblioteket åbent for lærere og store elever, så de selv kan sidde og fordybe sig i læsning af en bog.
* De fleste børn i Song Kunda har aldrig læst en bog eller kun mødt sparsomme slidte skolebøger. Ved at oprette et bibliotek vil mange flere børn få muligheden for at læse en bog, hvilket vil give dem bedre engelskfærdigheder, læsefærdigheder og almen viden.
* **AKTIVITET: EKSKURSION for 9. klasse**

Mange elever i Song Kunda har aldrig været uden for deres område Kantora, aldrig besøgt deres hovedstad Banjul eller set havet. Derfor ønsker vi at sende grade 9 på en tur rundt i landet, hvor de besøger vigtige historiske steder: F.eks. Stone Circles, lufthavnen, George Town Slavehouse, Fort Bullen m.m.

De kører i en lejet bus. På vejen overnatter de på skoler, og de laver selv mad sammen med lærerne.

Ekskursionen skal være en fast årlig tilbagevendende tradition, som Bendula fremadrettet må sørge for midlerne til.

Eleverne vil blive oplyste om deres eget land, kultur og historie. Det vil skabe en stor glæde for både elever og nogle af lærerne at se steder, de aldrig har været før. Det vil blive en begivenhed, de vil se frem til i hele skoleforløbet og vil være med til at fastholde eleverne.

* Hvordan planlægges det at opsamle erfaringer undervejs og ved afslutningen af indsatsen?

Indsatsen følges tæt af Bendulas projektkoordinatorer Heidi Newlands og Dorthe Kodal via samtaler med B.E.G.s projektkoordinatorer Musa Bah og Alagie Dahaba. Samtalerne vil omhandle udviklingen af B.E.G., implementeringen af CL og undervisningen af TMC samt deres aktiviteter på skolen i Song Kunda. Kontakten vil foregå via løbende samtaler over nettet og månedlige rapporterende mails indeholdende referater og billeder.

Bendula kommer til Gambia igen i februar 2024, hvor B.E.G. og Bendula holder et fælles evalueringsmøde, hvor hensigten er at bruge vores erfaringer til at planlægge nye udviklingsindsatser med fokus på at udbygge uddannelse og medborgerskab i Song Kunda og de omkringliggende landsbyer.

Indsatsen evalueres således:

-Efter CL-kurset vil lærerne udfylde et evalueringsskema, som BEG samler op på og sørger for, at lærerne videndeler til deres lærermøder om implementeringen af CL

-Eleverne evaluerer deres ekskursion ved at skrive en stil om turen, hvor de fortæller om deres oplevelser både fagligt og socialt.

-Ved TMCs aktiviteter vil deltagerantallet blive noteret af BEG, som sammen med referater og billeder sender det til Bendula.

Derudover vil Bendula i februar 2024 foretage interviews med lærerne og udvalgte elever og deres forældre. Interviewene vil have fokus på skole- og arbejdsglæde, engelskkundskaber og generel engagement i Song Kunda.

Vi vil holde møder med ledelsen, lærerne, B.E.G. og TMC for at få overblik over indsatsens effekt. Her vil brugen af biblioteket, TMCs aktiviteter og brugen af CL i undervisningen blive evalueret.